b'\n_START_ARTICLE_\nO. J. Simpsonin murhatapaus\n_START_PARAGRAPH_\nO. J. Simpsonin murhatapaus (virallisesti People of the State of California v. Orenthal James Simpson, suom. Kalifornian osavaltion kansa vastaan Orenthal James Simpson tai People v. O. J. Simpson, suom. Kansa vastaan O. J. Simpson) oli Los Angelesin piirikunnan ylioikeudessa vuosina 1994\xe2\x80\x931995 pidetty rikosoikeudenk\xc3\xa4ynti. Siin\xc3\xa4 entist\xc3\xa4 NFL-pelaajaa ja n\xc3\xa4yttelij\xc3\xa4\xc3\xa4 O. J. Simpsonia syytettiin h\xc3\xa4nen ex-vaimonsa Nicole Brown Simpsonin ja t\xc3\xa4m\xc3\xa4n yst\xc3\xa4v\xc3\xa4n, tarjoilija Ron Goldmanin, 12. kes\xc3\xa4kuuta 1994 tapahtuneista murhista. Oikeudenk\xc3\xa4ynti kesti yksitoista kuukautta ja se alkoi valamiehist\xc3\xb6n valanlausumisesta 9. marraskuuta 1994.\xc2\xa0Avauspuheenvuorot tehtiin 24. tammikuuta 1995, ja tuomio ilmoitettiin 3. lokakuuta 1995, kun Simpson todettiin syytt\xc3\xb6m\xc3\xa4ksi molempiin murhiin.\xc2\xa0Tapausta on kuvailtu historian julkisimmaksi oikeudenk\xc3\xa4ynniksi._NEWLINE_Simpsonia edusti eritt\xc3\xa4in kuuluisa joukko asianajajia (jota kutsuttiin my\xc3\xb6s nimell\xc3\xa4 \xe2\x80\x9dDream Team\xe2\x80\x9d), jota johti ensin Robert Shapiro ja my\xc3\xb6hemmin Johnnie Cochran. Lis\xc3\xa4ksi ryhm\xc3\xa4\xc3\xa4n kuuluivat F. Lee Bailey, Alan Dershowitz, Robert Kardashian, Shawn Holley, Carl E. Douglas ja Gerald Uelmen. My\xc3\xb6s DNA-todisteisiin erikoistuneet Barry Scheck ja Peter Neufeld olivat mukana puolustuksessa._NEWLINE_Apulaissyytt\xc3\xa4j\xc3\xa4t Marcia Clark ja Christopher Darden uskoivat olevansa tapauksessa vahvoilla, mutta Cochran onnistui saamaan valamiehist\xc3\xb6n ep\xc3\xa4ilem\xc3\xa4\xc3\xa4n DNA-todisteita (joka oli tuolloin suhteellisen uusi todistemuoto oikeustapauksissa) kuten verin\xc3\xa4ytteit\xc3\xa4, joita Cochranin mukaan oli k\xc3\xa4sitelty v\xc3\xa4\xc3\xa4rin laboratoriossa, ja muita oikeudessa esitettyj\xc3\xa4 todisteita. Cochran ja puolustusryhm\xc3\xa4 v\xc3\xa4ittiv\xc3\xa4t Los Angelesin poliisin syyllistyneen my\xc3\xb6s muihin virkavirheisiin, jotka liittyiv\xc3\xa4t laajaan rasismiin. Simpsonin julkkis-status, rotuongelmat ja pitk\xc3\xa4 televisioitu oikeudenk\xc3\xa4ynti piti kansan huomion niin sanotussa \xe2\x80\x9dvuosisadan oikeudenk\xc3\xa4ynniss\xc3\xa4\xe2\x80\x9d._NEWLINE_Rikosoikeudenk\xc3\xa4ynnin j\xc3\xa4lkeen Brownin ja Goldmanin omaiset nostivat siviilikanteen Simpsonia vastaan. 4. helmikuuta 1997 valamiehist\xc3\xb6 totesi Simpsonin olevan vastuullinen molempiin kuolemiin. Omaisille my\xc3\xb6nnettiin korvauksia yhteens\xc3\xa4 33,5 miljoonaa dollaria, mutta he ovat saaneet siit\xc3\xa4 vain pienen osan.'